10เดือนกองทุนรวมโต9.4หมื่นล.
10 เดือนแรกกองทุนรวมโต 9.4 หมื่นล้าน หรือ 5.09% กิมจิหงอยฉุดกองทุนไปลงทุนนอก (FIF) วูบ
4 พ.ย. 2553

10 เดือนแรกกองทุนรวมโต 9.4 หมื่นล้าน หรือ 5.09% กิมจิหงอยฉุดกองทุนไปลงทุนนอก (FIF) วูบ 
รายงานข่าวจากสมาคมบริษัทจัดการลงทุน เปิดเผย มูลค่าสินทรัพย์สุทธิ (เอ็นเอวี) ของกองทุนรวมทั้งระบบ ช่วง 10 เดือนแรก ปี 2553 มีมูลค่ารวม 1,939,690 ล้านบาท เพิ่มขึ้น 94,033 ล้านบาท หรือ 5.09% จากสิ้นปี 2552 ซึ่งมีมูลค่าสินทรัพย์รวม 1,845,656 ล้านบาท
หากแยกรายประเภทการลงทุน พบว่า กองทุนรวมเพื่อไปลงทุนต่างประเทศ (FIF) มีเอ็นเอวีลดลง 125,527 ล้านบาท หรือ 22.47% จากสิ้นปีที่ผ่านมาอยู่ที่ 558,623 ล้านบาท ลดลงเหลือ 433,096 ล้านบาท เนื่องจากกองทุนพันธบัตรเกาหลีใต้ครบอายุจำนวนมากและผลตอบแทนจากการลงทุนเริ่มลดลง ทำให้นักลงทุนโยกไปลงทุนในกองทุนในประเทศแทน
ขณะที่กองทุนรวมตลาดเงิน (มันนี่มาร์เก็ต) มีเอ็นเอวีลดลง 27,252 ล้านบาท หรือ 11.02% จากสิ้นปีที่ผ่านมา เหลือ 219,948 ล้านบาท โดยกองทุนรวมคุ้มครองเงินต้นมีเอ็นเอวีเพิ่มขึ้น 12,561 ล้านบาท หรือ 127% จากสิ้นปีที่ผ่านมาขึ้นมาอยู่ที่ 22,451 ล้านบาท
กองทุนรวมหุ้นระยะยาว (LTF) มีเอ็นเอวีเพิ่มขึ้น 20,108 ล้านบาท หรือ 23.52% จากสิ้นปีที่ผ่านมา โดยขึ้นมาอยู่ที่ 105,605 ล้านบาท กองทุนรวมเพื่อการเลี้ยงชีพ (RMF) เพิ่มขึ้น 9,105 ล้านบาท หรือ 15.55% จากสิ้นปีที่ผ่านมา โดยขึ้นมาอยู่ที่ 67,656 ล้านบาท 
ด้านบริษัทหลักทรัพย์จัดการกองทุน (บลจ.) ที่ครองส่วนแบ่งการตลาดสูงสุด 5 อันดับแรก ได้แก่ บลจ.กสิกรไทย เอ็นเอวี 448,116 ล้านบาท ส่วนแบ่ง 23.10% ขยับขึ้นจากอันดับสองในเดือนก.ย.ที่ผ่านมา ขณะที่บลจ.ไทยพาณิชย์ตกลงมาอยู่อันดับสอง เอ็นเอวี 440,157 ล้านบาท หรือส่วนแบ่ง 22.69% อันดับสาม บลจ.กรุงไทย เอ็นเอวี 231,378 ล้านบาท ส่วนแบ่ง 11.93% อันดับสี่ บลจ.เอ็มเอฟซี เอ็นเอวี 156,323 ล้านบาท ส่วนแบ่ง 8.06% อันดับห้า บลจ.บัวหลวง เอ็นเอวี 155,883 ล้านบาท ส่วนแบ่ง 8.04%